**«Нұр» болудың қарапайым жолы**

***«Сол сияқты, сендердегі «нұр» адамдарға сәулесін төксін. Осылайша олар игі істеріңді көріп, көктегі Әкелеріңді мадақтап дәріптесін.»***

***(Матай 5:16)***

Киелі кітап Құдайдың адамдарды рухани қараңғылықтан, яғни тек Иса арқылы ғана ие болатын кешірім мен рақымсыз өмірден құтқарғысы келетінін түсіндіреді. Иса Мәсіх Өзін дүниенің нұры деп атады: «Мен дүние үшін Нұрмын. Маған ерген кісі енді түнекте жүрмей, шынайы өмірдің Нұрына ие болады,» (Жохан 8:12). Сонымен қатар, Иса шәкірттеріне Оның нұрын басқаларға көрсетулері керек екенін айтты. «Сендер дүниеге (Құдай жолын көрсететін) «нұрсыңдар». Ешкім шам жағып, оны ыдыспен бүркеп қоймайды. Қайта, оны шам қойғышқа қояды, сонда оның жарығы үйдегілердің бәріне түседі. Сол сияқты, сендердегі «нұр» адамдарға сәулесін төксін. Осылайша олар игі істеріңді көріп, көктегі Әкелеріңді мадақтап дәріптесін.» (Матай 5:14-16).

Исаның соңынан еру туралы шешім қабылдаған адамдар өз сенімдерін іс жүзінде қалай көрсете алады? Киелі кітап мұғалімі Шерри Уорел мейрамханаларда тамақтанған кезде Құдайдың нұрын әдемі етіп жарқыратады. Даяшы дастарханға тамақ әкеліп, одан тағы бір нәрсе керек пе деп сұрағанда, Шерри: «Мен бұл тағам үшін Құдайға алғыс айтамын, бірақ сіз үшін қалай мінажат ете аламын?» - деп жауап береді екен. Бұл ұсыныс әдетте жағымды тосын сый сияқты болады; іс жүзінде ешкім бұндай ұсыныстан бас тартпайды! Біреуі: «Менің ата-анам үшін мінажат етіңізші», - деп жауап береді. Екіншісі: «Сіз менің балам үшін мінажат ете аласыз ба?» — деп сұрайды. Бір даяшы Шерриге өзінің мінажат мұқтаждықтарымен тіпті үш рет келіп бөлісті.

Иса адамдарға жеке деңгейде қамқорлық жасады, және біз де бұл қайғыға толы дүниеде адамдарға сүйіспеншілік таныту арқылы маңызды әсер ете аламыз.